هااااااي
احب بالبداية اسلم عليكم كلكم، وعلى اختي موربيدو، لايونك كنك، اتاوي، مارشو، وكل الموجودين باللستة مال بلوكرز، وعلى ليال، وكل الاشخاص الي يدخلون للمدونة، والي يقروها ويكتبون كومنت، والي يقروها وما يهتمون، والي يدخلون وما يقرون شي، وسلام لكل الي ما اعرفهم همينة. خلصت امتحاناتي النهائية والاخيرة بحياتي ، لان تخرجت والكلية انتهت وراح اخذ شهادتي قريبا جدا، والله يوفق الجميع وهم ياخذون شهاداتهم، ما جنت اعرف احساس المتخرج شنو، مرة حزن ومرة فرح، حزن على فراك الي عرفتهم وجمعتني بيهم ذكريات كلش حلوة من الو يوم داومت بي بالكلية ولحد الان، صديقاتي الاربعة، ايف، علوش، نوني، ويوني الي ما كدرت تكمل ويانة وسافرت لسوريا بسبب الظروف، وعلى امل ان التقي بيها قريبا ان شاء الله، وحزن، لان الحياة الجامعية انتهت، شي حلو ومجتمع مصغر عن عالمنا الخارجي نلكه بي مختلف الشخصيات، الغريب، الطموح، الاجتماعيين والمنعزلين ، وهواية شخصيات ما توقعنا ان تكون حتى على ارض الواقع، حتى الاساتذة اكو شخصياتهم غريبة ، واحساس بالفرح، لان حلو ان امر بمرحلة تعليمية من حياتي وتنتهي، وانتظر ان امر بالمرحلة الي بعدها، وابقى اجتاز مراحل ومراحل الى ما لا نهاية، لان كل يومية نتعلم شي من حياتنا هذي، سواء الي يخص الدراسة والثقافة، او الي يخص التجارب الشخصية الي تعلمنا شلون نختار الناس الصح الي يعرفونا ويقدرون صداقتنا، تعلمت شلون ما اعامل الناس بالمثل، وابقى على مبادئ الي امشي عليها بدون ما اغيرها علمود اي شخص، اسوي الي يعجبني مدام الشي الي اسوي ما يأذي احد ولا يأذيني، تعلمت شلون ما احكم على البشر بسرعة، ولو هذي صفة بية بس كدرت اتغلب عليها، وتعلمت هواية اشياء ما ممكن اعددها هسة.
الحمدلله تعديت مرحلة من حياتي وبنجاح، واني راضية عن نفسي، بس حسيت بنفسي كبرت، مو حلو لمن الواحد يكبر، بس هاي هية الحياة كلما نعدي مرحلة راح نحس بنفسنا دة نكبر اكثر واكثر، وبعد كدامي هواية مراحل من حياتي راح امر بيها. وان شاء الله تكون خير مثل ما اتمناها واعديها على نجاح مثل كل المراحل الي مريت بيها بحياتي.
ومن احدث اخباري، هي سفرتي الى سوريا الى اتمنى تكون حلوة وخاصة راح التقي بصديقتي يوني هناك، واكيد احاول استمر على البلوك واكتب عن الي يصير وياية والي اشوفه، وان شاء الله تعدي هاي الفترة بسرعة حتى لو جانت حلوة لان اني مو من النوع الي احب اغيير مكاني :)
هذا البوست رقم مية الي اكتبه، اتمنى قدمت فكرة حلوة وصادقة عني من خلال كتاباتي، صح هواية احجي عن نفسي اني، وهواية احب اتفلسف، بس جنت على طبيعتي، ومثل ما اني ومثل ما الكل يعرفني.عجبني البلوك واكتشفت هواية مدونات حبيتها ومستمرة لحد الان اقرا الجديد منها، والفضل يعود لاختي موربيدو الي دلتني على البلوك..والي علمتني هواية اشياء تخصه وتخص الانترنيت بصورة عامة.
وان شاء الله راجعة على البلوك بأقرب وقت...